Takket være familiens rederivirksomhed var trawlere en del af kunstnerens liv. Det moderne motiv er her skildret i en moderne form. Dog ikke i den maskinstil af blank geometri, motivet ellers lægger op til. Ej heller ser vi noget til styrhus, lossespil og radar. Med lidt god vilje kan vi skimte en horisont med en rød himmel og måske nogle skikkelser i silhuet. Men resten er tavshed, hvis vi taler om genkendelighed. Umiddelbart handler billedet om maleriet selv, om farvernes drama, penselstrøgets sanselighed og kraft. Maleriet er dog et trawlerdæk i den forstand, at dækket er scenen for hårdt slid, vældige naturkræfter, mørke dage og farefyldt arbejde. Et sådant indhold får her et kraftigt udtryk i ellers rent maleri. Mørkt, voldsomt og stort taler billedet om eksistensens drama.